РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 6-60/15

18. март 2015. године

Б е о г р а д

НАРОДНА СКУПШТИНА

Б е о г р а д

Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине („Службени гласник РС” број 20/12 - пречишћен текст), Народној скупштини Предлог аутентичног тумачења одредбе члана 13. став 3. тачка 5) Закона о основама система образовања и васпитања („Службени гласник РС“ бр. 72/09, 52/11 и 55/13), с предлогом да се у складу са чланом 167. Пословника Народне скупштине, донесе по хитном поступку.

За представника Одбора у Народној скупштини одређен је др Александар Мартиновић, председник Одбора.

ПРЕДСЕДНИК ОДБОРА

др Александар Мартиновић

ПРЕДЛОГ

На основу члана 194. став 2. Пословника Народне скупштине („Службени гласник РС” број 20/12 - пречишћен текст)

Народна скупштина на седници одржаној \_\_\_\_\_\_\_\_\_\_\_\_\_\_\_\_\_\_ 2015. године, донела је

АУТЕНТИЧНО ТУМАЧЕЊЕ

ОДРЕДБЕ ЧЛАНА 13. СТАВ 3. ТАЧКА 5) ЗАКОНА О ОСНОВАМА СИСТЕМА ОБРАЗОВАЊА И ВАСПИТАЊА

(„Службени гласник РС“ бр. 72/09, 52/11 и 55/13)

Према одредби члана 13. став 3. тачка 5) Закона о основама система образовања и васпитања, председник и чланови Националног просветног савета бирају се, и то:

„5) по један члан из реда наставника, васпитача и стручних сарадника, представника: Савеза удружења васпитача Србије, Савеза учитеља Републике Србије, Друштва за српски језик и књижевност Србије, Друштва за стране језике Србије, Друштва математичара Србије, друштава историчара, Српског географског друштва, Друштва физичара Србије, Српског хемијског друштва, Српског биолошког друштва, Српског филозофског друштва, Савеза друштава музичких и балетских педагога Србије, Друштва ликовних педагога Србије, Савеза педагога за физичку културу, Друштва психолога Србије, Педагошког друштва Србије, Социолошког друштва Србије и Друштва дефектолога Србије, са листа кандидата које подносе ова удружења;"

Ову одредбу треба разумети тако да се за чланове Националног просветног савета бирају представници удружења, односно друштава из реда наставника, васпитача и стручних сарадника који су запослени у предшколској установи, основној и средњој школи, са листа кандидата које подносе удружења и друштва која су таксативно наведена у овом члану закона.

Ово аутентично тумачење објавити у "Службеном гласнику Републике Србије".

01 Број

У Београду, \_\_\_\_\_\_\_\_\_\_\_\_\_\_, 2015. године

НАРОДНА СКУПШТИНА

ПРЕДСЕДНИК

Маја Гојковић

О б р а з л о ж е њ е

У Предлогу за доношење аутентичног тумачења одредбе члана 13. став 3. тачка 5) Закона о основама система образовања и васпитања, који је Народној скупштина доставила Група од 15 народних посланика, указује се да постоји недоумица о томе да ли се звање „наставник" односи само на запослене у установама предшколског, основног и средњег образовања, или и на наставно особље високошколских установа, као и да су ове недоумице дошле до изражаја приликом подношења кандидатура за чланове Националног просветног савета из реда удружења и друштава (тачка 5) када су предлагани, не само наставници основних и средњих школа, већ и наставници-универзитетски професори високошколских установа. Дата је и напомена да је заступљеност наставника високошколских установа (универзитетских професора) у Националном просветном савету већ предвиђена у члану 13. став 3. тач. 1), 2), 3) и 4) Закона о основама система образовања и васпитања и да би зато одредбу члана 13. став 3. тачка 5) Закона о основама система образовања и васпитања требало разумети тако, да се за чланове Националног просветног савета из реда удружења и друштава бирају наставници, васпитачи и стручни сарадници, запослени у установама предшколског, основног и средњег образовања.

Одредбу члана 13. став 3. тачка 5) Закона о основама система образовања и васпитања треба тумачити у вези са одредбама чл. 27, 51. и 116, а имајући у виду и решења из тач. 1), 2), 3), 4) и 7) у члану 13. Закона, које се односе на наставнике високошколских установа.

Према одредбама чл. 27. и 116. Закона о основама система образовања и васпитања, делатност образовања и васпитања обављају у предшколском васпитању и образовању - предшколска установа, у основном образовању и васпитању - основна школа и у средњем образовању и васпитању - средња школа, при чему васпитно-образовни рад у предшколској установи и васпитни рад са ученицима у школи са домом остварује васпитач, наставу и друге облике образовно-васпитног рада у школи остварује наставник, а стручне послове у предшколској установи и школи обављају стручни сарадници - педагог, психолог, библиотекар, односно други стручни сарадници, у складу са законом. Наставници, васпитачи и стручни сарадници могу да се међусобно повезују у стручна друштва, сагласно члану 51. став 5. наведеног закона.

Одредбама Закона о високом образовању, у члану 62. став 2, утврђено је да наставно особље, у смислу овог закона јесу: наставници, истраживачи и сарадници, а да су звања наставника високошколске установе: предавач, професор струковних студија, доцент, ванредни професор и редовни професор (члан 63. став 1). Звања васпитача и стручног сарадника нису утврђена овим законом.

Према члану 13. Закона о основама система образовања и васпитања Национални просветни савет чине 43 члана, међу којима су и академици - редовни професори универзитета (члан 13. став 3. тачка 1), наставници универзитета у Београду (члан 13. став 3. тачка 2), наставници других универзитета чији је оснивач Република, односно аутономна покрајина (члан 13. став 3. тачка 3), члан из реда наставника факултета који образују наставнике разредне наставе (члан 13. став 3. тачка 4), као и представник високошколских установа струковних студија за образовање васпитача (члан 13. став 3. тачка 7).

У складу са чланом 167. Пословника Народне скупштине, Одбор предлаже да се аутентично тумачење донесе по хитном поступку, да би се спречиле штетне последице до којих могу да доведу недоумице у примени наведене одредбе.